**Registrering i Frivillighetsregisteret og Enhetsregisteret**

**Les gjennom disse sidene før du starter registreringen – det kan spare deg for tid og frustrasjon!**

**Om registrering i Frivillighetsregisteret og Enhetsregisteret**

Frivillighetsregisteret skal forbedre og forenkle samhandlingen mellom frivillige organisasjoner og offentlige myndigheter. Alle speidergrupper i Norges speiderforbund skal registrere seg i Frivillighetsregisteret og Enhetsregisteret. Det er særlig to grunner til dette:

* Registrering i Frivillighetsregisteret er samordnet med Enhetsregisteret, som tildeler organisasjonsnummer. Speidergruppa trenger et organisasjonsnummer hvis dere ønsker å åpne en ny bankkonto (eller endre opplysninger knyttet til eksisterende konto), bli kunde hos en strømleverandør eller registrere et .no-domene (nettside). Det kan også hende at banken krever et organisasjonsnummer for å videreføre gruppas foreningskonto. Det kan også være støtteordninger som krever et organisasjonsnummer.
* Speidergruppa kan nyte godt av G*rasrotandelen*, som kan gi penger i gruppekassa.

**Grasrotandelen**

Grasrotandelen er en ordning der alle som spiller på Norsk Tippings spill kan velge seg en lokal forening og gi inntil 5 prosent av beløpet de spiller for til laget/foreningen.

Speidergrupper har rett til å motta grasrotandeler, og det eneste de trenger å gjøre er å registrere seg i Frivillighetsregisteret. Utbetaling av midlene vil skje tre ganger i året.

På Norsk Tippings nettsider finnes det mye nyttig informasjon om Grasrotandelen. Der kan gruppa få svar på mange spørsmål om hva ordningen innebærer i praksis, for eksempel:

* Hvordan kan vi verve spillere til Grasrotandelen?
* Finnes det ferdiglaget materiell vi kan benytte for å verve grasrotgivere?
* Kan vi bruke pengene til hva vi vil?

Se under Grasrotandelen på www.norsk-tipping.no.

**Registrere speidergruppa i Frivillighetsregisteret og Enhetsregisteret**

Registrering i Frivillighetsregisteret er gratis.

Vi anbefaler at det er en person over 18 år som foretar registreringen i Frivillighetsregisteret og står som kontaktperson. Gruppestyret skal også registreres.

**Her registrerer du speidergruppa:**[**https://www.brreg.no/lag-og-foreninger/registrering-i-frivillighetsregisteret/**](https://www.brreg.no/lag-og-foreninger/registrering-i-frivillighetsregisteret/)**.**

Veiledning for utfylling av skjema: <https://www.brreg.no/produkter-og-tjenester/skjemakatalog/veiledning-til-samordnet-registermelding-forenklet-skjema-for-foreninger/>

Om roller i Frivillighetsregisteret: <https://www.brreg.no/lag-og-foreninger/roller-i-foreningen-eller-laget/>

**Huskeliste for utfylling av melding om registrering:**

*Før du begynner* å fylle ut registrering i Frivillighetsregisteret og Enhetsregisteret, bør du ha forberedt deg. Det du bør ha på plass er:

1) Mulighet til å logge inn i Altinn. Engangskoder, registrert passord, Bank-ID på mobil eller smartkort for innlogging og signering i Altinn. Engangskoder finner du på selvangivelsen, på skattekortet eller i eget brev med engangskoder (kan bestilles fra Altinn). Smartkort kan du allerede ha hvis du har tippekort fra Norsk Tipping. Hvis du allerede har registrert deg som bruker og lagt inn mobiltelefonnummer i Altinn, kan du logge inn med passord og engangskode på SMS.

2) Navn og fødselsnummer (11 siffer) for alle styremedlemmer.

3) Vedlegg som filer på datamaskinen din – enten som scannede kopier eller som dokumenter. Du bør ha følgende dokumenter tilgjengelig:

* **Norges speiderforbunds lover**. Dette er vedlegget du trenger der Frivillighetsregisteret spør etter **vedtekter**. Dokumentet finnes på [www.speiding.no](http://www.speiding.no).
* **Stiftelsesdokument** for speidergruppa hvis det finnes, (**eller** kopi av protokoll fra de **to** siste årsmøtene i gruppetinget).
* **Protokoll** fra siste årsmøte i gruppetinget som viser valg av de personene som sitter i gruppestyret. Mal for protokoll finner du på [www.speiding.no](http://www.speiding.no). Du trenger ikke skannet versjon med underskrift, men ved vedlegging av et usignert elektronisk dokument må det stå ”(sign)” bak hvert navn.

**Dette må du vite når du skal registrere speidergruppa i Frivillighetsregisteret og Enhetsregisteret:**

* Du må kjenne til om speidergruppa har et **organisasjonsnummer** eller ikke. Dersom gruppa allerede er registrert i Enhetsregisteret, har den fått et organisasjonsnummer. Alle organisasjons-numre er søkbare på <https://www.brreg.no/lag-og-foreninger/>.
* **Organisasjonsform**: Speidergruppa tilhører kategorien Forening/lag/innretning. Bruk lenken <https://www.brreg.no/lag-og-foreninger/registrering-i-frivillighetsregisteret/>, trykk på Registrer i Frivillighetsregisteret og logg inn i Altinn. Følg instruksene videre derfra.
* **Speidergruppas fullstendige (offisielle) navn**: Du finner riktig navn i NSFs medlemsregister på <https://min.speiding.no>. Det er også navnet gruppa eventuelt allerede er registrert med i Enhetsregisteret, eller som en eventuell bankkonto står på. Det er ikke nødvendig å legge til «av Norges speiderforbund» bak navnet. Dobbeltsjekk at du har skrevet navnet helt riktig når du registrerer!
* Ved spørsmål om foreningens aktiviteter kan du skrive «Speideraktivitet».
* **Dato for oppstart/stiftelsesdato:** Har du ikke nøyaktig dato, skriv 1. januar og årstall.

**Ofte stilt spørsmål:** Hvis to (eller flere) grupper har slått seg sammen (og disse er organisasjonsmessig likeverdige), hvilken dato er det da som skal registreres?

**Svar:** Hvis *en* av gruppene allerede er registrert i Enhetsregisteret er det dato for stiftelse av denne gruppa som oppgis. Hvis *begge* allerede er registrert i Enhetsregisteret velger de stiftelsesdato for en av gruppene. Hvis *ingen* av gruppene hittil er registrert i Enhetsregisteret er det dato for sammenslåing av gruppene som velges som stiftelsesdato.

* Det er ikke nødvendig å legge inn kontaktperson. Gruppestyrets medlemmer skal legges inn. Det er heller ikke nødvendig å legge inn regnskapsfører og revisor.
* Skal gruppa registreres i **Merverdiavgiftsmanntallet** og **Foretaksregisteret?** Nei.
* **Ønsker gruppa å delta i Grasrotandelen?** Speidergrupper fyller vilkårene for deltakelse i Grasrotandelen. Kryss av for deltakelse, her er det penger å hente!
* **Kontonummer**: Du behøver ikke oppgi kontonummer nå, men det må være registrert et kontonummer før gruppa kan få utbetalinger fra Norsk Tipping.
* **Registrere regnskapsopplysninger**: Nei. Vi anbefaler ikke å gjøre dette (krever oppfølging).
* **Ønsker gruppa at vedtektene skal være registrert og tilgjengelige?** Nei. Vi anbefaler ikke å gjøre dette (krever oppfølging).
* **Kategorisering/aktivitetsområde**:

 Hovedkategori: 13 Barne- og ungdomsorganisasjoner

 Underkategori: 13 100 Barne- og ungdomsorganisasjoner

* Avslutt med «Legg til».

**For øvrig:**Det er ingen krav om signatur eller prokura ved registrering i Frivillighets- eller Enhetsregisteret. Hvis gruppa ikke har behov for å registrere bestemmelser om signatur og prokura, skriver du ikke noe i disse feltene. Ellers kan det her være en fordel at prokura gis noen i gruppa i fellesskap. Prokura bør dessuten knyttes til roller i gruppa og ikke til personer, slik at endring av roller (ved valg) også endrer prokura. Slik unngår en at en person blir sittende som prokurist uten å ha en formell rolle.

Hvis gruppa ønsker eller har behov for å registrere informasjon om signatur, fyll ut Signatur tildelt Roller. Dette gjelder også for Prokura.

**Når du skal legge ved dokumentene som etterspørres i forbindelse med registreringen, husk å klikke på «Oppdater og lagre» mellom hver vedleggstype!**

**For speidergrupper som allerede er registrerte i Enhetsregisteret:**

Speidergrupper som skal registrere seg i Frivillighetsregisteret må gjøre dette selv om de allerede er registrert i Enhetsregisteret (og har fått tildelt organisasjonsnummer). Det er ikke nødvendig å registrere opplysninger som ligger i Enhetsregisteret på nytt. Ved registrering i Altinn vil systemet bare etterspørre opplysninger som ikke allerede er registrert i Enhetsregisteret/Frivillighetsregisteret.

**Dersom du har erfaringer fra registreringen av gruppa som du ønsker å dele med oss på forbundskontoret, blir vi glade for å høre fra deg på:** **nsf@speiding.no** **/ 22 99 22 30.**

 Oppdatert 23. mars 2017